
                                               AVIZ
asupra proiectului de Lege pentru modificarea alin. (1) al art. 2 din Ordonanţa de urgenţă a Guvernului nr. 48/2004 pentru adoptarea unor măsuri privind furnizarea energiei termice populaţiei, pentru încălzirea locuinţei şi prepararea apei calde de consum, prin sisteme publice centralizate de energie termică

În conformitate cu prevederile art. 95 din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată, spre dezbatere şi avizare, cu proiectul de Lege pentru modificarea alin. (1) al art. 2 din Ordonanţa de urgenţă a Guvernului nr. 48/2004 pentru adoptarea unor măsuri privind furnizarea energiei termice populaţiei, pentru încălzirea locuinţei şi prepararea apei calde de consum, prin sisteme publice centralizate de energie termică, trimis cu adresa nr. PL.X- 223 din 29 martie 2006 şi înregistrat sub nr. 31/376 din 29.03.2006.


Camera Deputaţilor este Cameră decizională.


Senatul, în calitate de  primă Cameră sesizată, a adoptat proiectul de lege în şedinţa din 27 martie 2006.
Potrivit prevederilor art. 61 din Regulamentul Camerei Deputaţilor, comisia a dezbătut proiectul de lege, menţionat mai sus, în şedinţa din 12 aprilie 2006.

Membrii comisiei au examinat proiectul de lege supus aprobării,  expunerea de motive la proiectul de lege, avizul favorabil al Consilului Legislativ, cu nr. 1633/14.11.2005, precum şi Punctul de vedere al Guvernului cu nr. 365 din 27.01.2006, care nu susţine adoptarea proiectului de Lege. 

La dezbateri a luat cuvântul, din partea iniţiatorilor, domnul deputat Gheorghe Gabor care a precizat că în urma discuţiilor purtate, Guvernul a revenit la punctul de vedere anterior, susţinând proiectul de lege.
În urma dezbaterilor, comisia a hotărât, cu unanimitate de voturi, avizarea favorabilă a proiectului de lege în forma adoptată de Senat.

În raport de obiectul şi conţinutul său, proiectul de lege face parte din categoria legilor ordinare.
                   PREŞEDINTE,                             SECRETAR,

